Növ

Bu kitabda istifadə olunan növ termini, əsasən, bioloji növ anlayışı adlanan tərifə əsaslanır. Bu çərçivəyə görə, növ, yaxud bioloji növ üzvləri təbiətdə bir-birilə cütləşmə və həyatda qalıb məhsuldar döl vermə potensialı olan populyasiyalar qrupudur. İkinci şərt bu qrupun başqa bənzər qrupların üzvləri ilə cütləşib məhsuldar döl verə bilmək bacarığının olmamasını ehtiva edir (Şəkil 24.2). Deməli, verilən hər hansı bioloji növün üzvləri bir-birinə reproduktiv uyğunluq ilə bağlanır. Məsələn, bütün insanlar eyni növə aiddirlər. Kubada yaşayan bir işçi qadın ilə Monqolustanda yaşayan fermer kişinin qarşılaşma ehtimalları çox aşağı olsa da, onlar, prinsipcə, cinsi əlaqəyə girə və döl vermək qabiliyyətinə malik olan uşaqlar dünyaya gətirə bilərlər. Bunun əksinə, insanlar və şimpanzelər eyni ərazidə yaşasalar belə, bəlli faktorlar səbəbiylə cütləşib məhsuldar döl əmələ gətirə bilməyəcəkləri üçün bir-birindən ayrılan, fərqli bioloji növlər sayılırlar.